Nuubiyyaan durba qarree kichuuf bareedduudha. Dhugumattuu jechi Afaan Oromoo bareedduu jedhu bareedina isii guutuu ibsuu dhiisii qaama isiirraa qeensa isiituu ibsuu waan hin dandeenyeef koreen Waaltina Afaan Oromoo osoo irratti mari’ateeyyuu jecha isii ibsu argachuu dhabuu danda’a yaada jedhuun shakkii namatti uuma. Qeerroon Magaala Sandaafaa hedduunis “Namni ishii kana argate nama eebba haadhaaf abbaa dachaa dachaa qabu yoo ta’e malee, inni kuun…” jechaa osoo haasawa isaaniillee hinfixatin kakuun hidhii itti ciniinnatu. Mudhiin isii waan qal’inaa bareedduu mudhii sonsaa jechisiisuu bira darbee jecha ibsaniin nama dhabsiisa. Fageenyarraa yoo ilaalan qaamni gara gadiifi gara olii qal’ina isii kanaan waan addadda citee Nuubiyyaa bakka lamatti adda baasu itti fakkaatee, namni hedduun gara-nyaattoon guutamee hidhii xuxxuuxata. Qarreen hedduunis bareedinaafi simbo qabeettii ta’uu isii kanatti, garaan gubatee waan nama hinaarsineef aaranii hidhii gara jalaa itti ciniinnataa oolu. Hawwiifi hinaaffaa miidhaginaa. Qeerroon hedduunis hawattummaa isii kana ofiif hawwanii si’a hedduu gororasaanii irra deddeebi’aa liqimsaa, hawwii isiif qabaniin kokkee of jiisaa oolanii bulu. Rifeensi isii akka dukkana halkan duumessaatti gurraacha’ee waan dheerinaa safartuu meetiraarra utaalanii kiilomeetiraan akka safaraniif nama kakaasu sun yeroo qilleensaaf ajajamee akka waan irraa faffaca’ee qilleensicha faana baduutti, naannoma fuula isiitti oliif gadi faffaca’aa nama hawata. Osoo isiin hin beekin dargaggoon isiirratti waldhabuun akka Ameerikaafi Kooriyaa kaabaatti misaa’elaan walrukutuuf dhaadannoo hawwiif xiiqiin guutameen walitti gaarreffatu. Dargaggeessa meeqatu isii ijaan arguuf of mimmiidhagsee urgooftuu biyyoota addaddaa ofirra dhangalaasee hojii tokko malee dallawa isaanii afoo deddeemaa oola? Dargaggeessa qofa osoo hintaane, ga’eessi guguddaan abbaatti isiif ooluufi jaarsi jajjabni Akaakayyuutti ooluufis Nuubiyyaa hawwuu irraa of too’achuu waan danda’an hinfakkaatu. Mooraa isa dallawame san malee fuula Nuubiyyaa arguun kan hawwii itti ta’e dargaggoonni Sandaafaa garaan isaanii waa heddu yaadee mala ittiin harka ofiitti galfatan dhahachuuf sammuu isaaniis kan dhiphisan heddu. Tooftaadhaan isii eeguuf dargaggoonni yeroo Mooraa isaaniirraa faffagaatanii dhaabbatan, mooraa manasaanii kabaja itti horanii Eegumsuma Masaraan mootummaa tokko eegamu fakkeessaniiru. Mooraa isaaniimmoo, masaraa mootummaa irraa wanti adda taasisu, masaraan mootummaa mindaa ji’aan kafalamuun kan eegamu yoo ta’u; Mooraan isaanii immoo, kafaltii mindaa tokko malee tajaajila bilisaa fedhii isaaniitiin kan eegamu ta’uu isaati. Namoota fedhii isaaniitiin tajaajila eegumsa kaffaltiirraa bilisaa mooraa isaaniitiif kennan keessaa Tolaan nama tokko. Tolaan yeroo hedduu daandii irrattis argee dubbisuuf yaalee milkaa’uufii didee aariin ibiddi itti qabataa gara manasaa galeera. Yeroo baay’ees qalbii isii hatuuf uffata babbareedaa faashinii garaagaraa bitee uffatus qalbiin isii isaaf harka kennuu diddee garaa itti jabaatte. Bilbila isii nama biraa irraallee barbaadee fudhatee, itti bilbillaanis jalaa kaaftee deebii inni tasumallee gurraan dhagahuu hinfeene isa “Hinta’u!” jedhu; deebii sagalee kiilolee saniin dabaalamee isa biratti dhama dhabe si’a hedduu arraba isii irraa dhagayeera. Kana dhagahus gonkumayyuu Tolaan isiirraa abdii kutatee taa’uuf humna hinarganne. Tolaa jaalalli Nuubiyyaa isa booji’uun burjaajii itti uumee, akka isa dhabsiisee waa hunda keessatti maqaa isii kaasee aariin hiriyoota isaatti haasa’u malee nagaaf boqonnaa hinargatu. Amala isii gaarii hunda namaa jilbiiffachiisu san, bareedina isiirratti seequun isiin nuffii tokko malee dhangalaasaa ooltu san, qaama isii kichuu dhodhommoqaa simboo addaa kenneefii dhiirota hunda garaa booressee akka dhabsiisu san; Nuubiyyaa ija nama hundaa keessa akka salphaatti seentee hordoftootaafi dinqisiifattoota ijaaf maalalfannaa baay’ifatte san; Nuubiyyaa ija mararrteetiin malee ija hammeenyaatiin ilaaluun dhagaa baachuu caalaa namatti ulfaatee hedduun namaa “Akkam sii ta’u? Maal sii godhu?” jedhee gaafiin dhamaasu san; ejjannaa isii kan fageenyarraa yoo ilaalan hunda booji’ee afaan qabachiisee “Isiin kun Nuubiyyaadhamoo?” akka jedhanii maalalan taasisu san yeroo marayyuu ijaaf sammuu isaa irraa fageessuu dadhabee waan godhu wallaaleera. Yaada sammuu isaa irraa fagaachuu diddee cinama isaa gagarmaamti. Ija isaa afotti suureffamteetti. 